钦定古今图书集成/明伦汇编/宫闱典/第073卷 > 《天性论》〈论太子〉李德裕
## 钦定古今图书集成/明伦汇编/宫闱典/第073卷 > 《天性论》〈论太子〉李德裕

余，开成中作镇淮服，闻东宫为人所构，天子赫然大
怒，召宰相及公卿大僚议于内殿。其时谏者佥曰：“太
子幼年，思虑未至。”亦曰：“太子之年足以改过。”往复移
时，大略不出于此。夫明主可以理夺，其要在于闻所
未闻。昔千秋上书言子弄父兵，罪当笞耳。武帝一言
而悟，盖以简而当理。魏太祖尝谓诸子曰：“吾必不用
左右之言以理汝曹。何者？使左右，君子也，必不离人
父子之间；使左右，小人也，小人之言必不可用。”其时
无人以此言悟主，因问主上：太子之过，得于何人言
之者？与太子恩爱厚薄何如？如文宗聪明睿智，闻之
必悟，既悟之后，太子必安。以余揣之，不三数月，则父
子如初矣。盖以父子之爱，发于天性，言之必当易悟，
况又一子乎？是以汉高睹四皓上寿，悲歌鸿鹄。宣帝
以元成退让，令傅淮阳。元帝闻史册称“器人于丝竹
鼓鼙之间，默然而笑。”皆屈己舍爱，可不谓之天性哉？
惜乎，文宗竟不得一闻是言，岂太子之命也欤！